b'\n_START_ARTICLE_\nPianonviritys\n_START_PARAGRAPH_\nPianonviritys on pianonkielten kireyden hienos\xc3\xa4\xc3\xa4t\xc3\xa4mist\xc3\xa4 siten, ett\xc3\xa4 s\xc3\xa4veltaajuus ja sointi saadaan halutunlaiseksi. Pianonviritt\xc3\xa4j\xc3\xa4 on taidek\xc3\xa4sity\xc3\xb6ammatti.\n_START_SECTION_\nViritys\n_START_PARAGRAPH_\nPiano ja flyygeli viritet\xc3\xa4\xc3\xa4n tasavireisen viritysj\xc3\xa4rjestelm\xc3\xa4n mukaan niin, ett\xc3\xa4 ensin otetaan l\xc3\xa4ht\xc3\xb6\xc3\xa4\xc3\xa4ni (yksiviivainen A-\xc3\xa4\xc3\xa4ni 435-445 Hz) viritysmittarista tai \xc3\xa4\xc3\xa4niraudasta. Maailmanlaajuinen standardivire on 440 Hz, mutta esimerkiksi klassisessa musiikissa suositaan 442 Hz:\xc3\xa4 tai korkeampia tasoja orkesterin muiden soittimien vireominaisuuksien takia. Nykyaikaiset pianot on rakennettu niin, ett\xc3\xa4 ne soivat hyvin taajuusalueella 435-445 Hz. L\xc3\xa4ht\xc3\xb6\xc3\xa4\xc3\xa4nen paikalleen asettamisen j\xc3\xa4lkeen tehd\xc3\xa4\xc3\xa4n pianon keskialueelle temperointi/jako, eli jaetaan oktaavin sis\xc3\xa4ll\xc3\xa4 olevat puolis\xc3\xa4velaskeleet suhteellisesti t\xc3\xa4sm\xc3\xa4lleen saman suuruisiksi kuuntelemalla intervallien osas\xc3\xa4velpriimien huojuntoja. Tasavireiseen temperointiin on olemassa monenlaisia matemaattisia jakokaavoja, mutta lopputulos on aina sama. Temperoinnin j\xc3\xa4lkeen edet\xc3\xa4\xc3\xa4n muihin oktaaveihin, pianon laidoille p\xc3\xa4in (basso-keskialue-diskantti) kuunnellen intervallien suhteita, jotka temperointi m\xc3\xa4\xc3\xa4r\xc3\xa4\xc3\xa4. Virityksen syd\xc3\xa4n onkin n\xc3\xa4in ollen sen tasavireinen temperointi._NEWLINE_Kuorojen (so. kielten, joihin yksi vasara ly\xc3\xb6) "puhdistus" voidaan tehd\xc3\xa4 heti kuoron jo viritetyn \xc3\xa4\xc3\xa4nen j\xc3\xa4lkeen tai aivan virityksen lopuksi, jos on k\xc3\xa4ytetty kielten "vaimennusr\xc3\xa4tti\xc3\xa4", joka j\xc3\xa4tt\xc3\xa4\xc3\xa4 kuoroista aina yhden kielen vaimentamatta. Vaimennus tehd\xc3\xa4\xc3\xa4n yleens\xc3\xa4 koko keskialueelta basson yksikielisiin punoskieliin asti (r\xc3\xa4till\xc3\xa4). Vaimennukseen k\xc3\xa4ytet\xc3\xa4\xc3\xa4n my\xc3\xb6s kumi-, huopa- tai muovikiiloja. Diskantin kuorot viritet\xc3\xa4\xc3\xa4n yleens\xc3\xa4 heti paikalleen. Kuorovirityksen idea on, ett\xc3\xa4 viritet\xc3\xa4\xc3\xa4n yhden kuoron kielet samanlaisiksi._NEWLINE_Pianossa on noin 230 kielt\xc3\xa4 ja niiden kokonaisj\xc3\xa4nnitys on noin 15 000 - 20 000 kiloa riippuen pianon koosta. Kuoroissa kielten m\xc3\xa4\xc3\xa4r\xc3\xa4 yleens\xc3\xa4 on keskialueella ja diskantissa kolme kielt\xc3\xa4 ja bassossa alasp\xc3\xa4in ment\xc3\xa4ess\xc3\xa4 yksikielisiin asti kaksi kielt\xc3\xa4.'